Il-Fondazzjoni LifeCycle Malta ħabbret li laħqet ftehim ta' sponsorship ma' Nescafé 3in1 għall-21 u t-22 edizzjoni ta' LifeCycle Challenge. L-isponsorjar ta' sentejn, li jammonta għal €70,000, jinkludi lin-Nescafé 3in1 bħala l-isponsor tat-titlu tal-LifeCycle Challenge. Il-konferenza stampa, li saret illum (22 ta' Frar 2019) f'ChicPhysique Studio, f'Hilltop Gardens, kienet indirizzata mis-Segretarju Parlamentari għaż-Żgħażagħ, l-Isport u l-Organizzazzjonijiet Volontarji l-Onor. Dr Clifton Grima, il-Maniġer għal Marketing & Corporate Communications ta' Nestlé Alfred J. Borg, Alan Curry u Dr Shirley Cefai il-Fundatur u ċ-Chairperson rispettivament tal-Fondazzjoni LifeCycle Malta. Il-fundatur ta' LifeCycle Alan Curry qal: "Din hi sħubija sinifikanti u sostanzjali għall-isfida tagħna li jmiss. Sħubijiet bħal dawn iżidu l-motivazzjoni u l-ħidma tagħna għal benefiċċju tal-pazjenti tal-mard tal-kliewi u l-familji tagħhom." "Illum, qed inħabbru ukoll id-destinazzjonijiet ta' Nescafé 3in1 LifeCycle Challenge 2019 . Il-rotta ta' din is-sena se tieħu lit-tim ta' ċiklisti tagħna fil-belt ta' Ħanoj fil-Vjetnam, ngħaddu mill-pajjiżi ta' Laos u l-Kambodja, u wara nerġgħu nirritornaw lejn il-Vjetnam u nispiċċaw fil-belt ta' Ho Chi Minh. Din se tkun rotta ta' 2,000 kilometru madwar l-Asja t'Isfel," spjega Alan Curry. F'kumment dwar l-isponsorjar ta' Nescafé 3in1, Alfred J. Borg, il-Maniġer għal Marketing & Corporate Communications ta' Nestlé qal: "Is-sħubija mal-LifeCycle Challenge se tenfasizza aktar l-impenn kontinwu ta' Nestlé biex tippromwovi stil ta' ħajja bbilanċjata u b'saħħitha fost il-komunitajiet tagħha, u f'dan il-każ hawn Malta. Barra minn hekk, ir-rispett u d-dinjità li l-Fondazzjoni LifeCycle fittxet mill-bidu nett li trawwem f'din il-kawża, qed jidher fl-isforzi tagħhom biex jgħinu mhux biss lill-pazjenti, iżda anki lill-familji tagħhom u lill-komunità permezz ta' diversi inizjattivi mmirati biex jedukaw u jipprevjenu din il-marda. Nescafé ukoll tfittex li tħeġġeġ ir-rispett sa mill-pjanta, għall-bidwi, għall-komunità, għad-dinja u fl-aħħar mill-aħħar għall-konsumatur tagħna. Ir-rispett hu fil-fatt l-ingredjent sigriet li wassal lill-kafè tagħna biex ikun il-kafè favorit f' Malta għal aktar minn 70 sena." Is-Segretarju Parlamentari Clifton Grima faħħar liċ-ċiklisti ta' LifeCycle Challenge u lit-tim ta' appoġġ għall-kapaċitajiet sportivi tagħhom talli qed jużawhom għal ġest daqstant nobbli b'għan wieħed: dak li jgħinu lill-pazjenti tal-kliewi u lill-familji tagħhom. Hu qal: "Kemm hi ta' ispirazzjoni li tara tant nies jiltaqgħu flimkien biex jagħtu l-ħin, il-flus u l-kompetenzi tagħhom għas-servizz ta' ħaddieħor. Aħna nazzjon b’valuri ta’ familja, komunità u ċittadinanza, u l-fatt li lkoll ninsabu hawn illum hu eżempju mill-aqwa ta’ din l-għaqda." It-taħriġ għan-Nescafé 3in1 LifeCycle Challenge 2019 għadu kif beda. Donazzjonijiet għal din il-kawża jistgħu jintbagħtu permezz ta’ sms: 5061 7370 = €2.33; 5061 8920 = €6.99; 5061 9229 = €11.65; jew permezz ta’ telefonata fuq 5160 2020 = €10, 5170 2005 = €15; u 5180 2006 = €25. Dettalji tal-bank huma kodiċi Swift VALLMTMT, numru IBAN MT 18 VALL 22013000000014814521017, isem tal-bank Bank of Valletta, numru tal-kont 14814521017. Għal aktar aġġornamenti jew biex tagħmel għotja lil LifeCycle Challenge 2019 żur is-sit: https://www.facebook.com/LifeCycleChallenge/